**УПУТСТВО ЗА УЗОРКОВАЊЕ ЗЕМЉИШТА**

* **Зашто се спроводи анализа плодности земљишта?**

Агрохемијске анализе спроводе се са циљем очувања плодности земљишта и постизања високих и стабилних приноса уз рационалну и правилну примену минералних ђубрива, како би се остварила и жељена зарада.

Захваљујући резултатима агрохемијских анализа земљишта, могуће је за наредне 4 године, пружити прецизне препоруке о примени агротехничких мера, примени тачних врста и количина ђубрива, али и успостављање адекватног плодореда на парцели. У нашој произвођачкој пракси је заступљена примена ђубрива без претходних анализа земљишта што врло често не даје очекиване резултате када је у питању висина приноса усева, а самим тим се не остварује ни задовољавајућа економска добит.

Управо из тог разлога је агрохемијска анализа земљишта вишеструко корисна и исплатива мера, јер се адекватном применом ђубрива смањују трошкови производње, повећава принос усева и успоставља економска одрживост производње на газдинству.

***У складу са занским основама, анализа земљишта је један од неопходних услова за остваривање права на подстицаје и пријаве на конкурсе.***

* **Правилно узорковање земљиштa**

Узорковање земљишта мора се обавити правилно, јер од тога зависе и добијени резултати анализе, а самим тим и тачност препорука, односно мера које се предлажу.

Са парцеле за које се жели урадити хемијска анализа земљишта, узима се више појединачних узорака од којих се формира један просечан узорак тежине 0,5 - 1 кг. Уколико парцела има површину до 5 ха просечан узорак се састоји из 20-25 појединачних узорака који се мешају и прави се један просечан узорак.

Уколико је површина парцеле већа од 5 ха, парцела се дели на више делова са којих се узима просечан узорак земљишта.

Кретање по парцели може да буде по тзв. „шаховском распореду“ или „по дијагонали“, важно је да просечан узорак предтавља што је могуће равномернији распоред појединачних узорака по читавој површини парцеле.

* **Време узорковања**

Време узорковања земљишта је НАКОН СКИДАЊА УСЕВА. У лето се узоркују површине на којима је био озими усев, а у јесен се земљиште узоркује после јарих усева.

Време узорковања на на парелама са вишегодишњим засадима је након или пре почетка вегетације, најпожељније пре основне обраде земљишта.

* **Поступак узорковања**

Потребан прибор: сонда или ашов и 1 кофа (за воћњак и виноград 2 обележене кофе), PVC кеса, оловка и папир.

Појединачни узорци се узимају сондом или ашовом на дубини од 0-30 цм на парцелама које су у ратарској и повртарској производњи, односно на дубини од 0-30 и 30-60 цм на парцелама које су у воћарској и виноградарској производњи.

Овај поступак се понови са 20-25 равномерно распоређених места по целој површини парцеле, при чему се појединачни узорци са исте дубине убацују у исту кофу. Након узимања последњег појединачног узорка земља у кофи се добро измеша, уситне се веће грудве и одстрани се камење и биљни делови.

Након поновног мешања земље у кофи у полиетиленску кесу се стави око 0,5-1 кг земље.

* **Потребни подаци о узорку**

Затворену полиетиленску врећицу ставити у већу кесу у којој је убачена етикета са подацима везаним за узорак земљишта:

1. име и презиме корисника парцеле,

2. адреса (улица и број, место, поштански број) и телефон корисника,

3. катастарска општина на којој се парцела налази,

4. катастарски број парцеле,

5. величина парцеле,

6. дубина са које је узет узорак,

7. планиране биљне врсте за гајење у наредне четири године,

8. у воћарско-виноградарској производњи нагласити да ли је воћњак/виноград у подизању или у експлоатаци.